2000/292/EY: Komission päätös, tehty 6 päivänä huhtikuuta 2000, Bluetongue-rokotteen hankkimisesta yhteisön hätävarastoihin (tiedoksiannettu numerolla K(2000) 936)



Virallinen lehti nro L 095 , 15/04/2000 s. 0039 - 0039



Komission päätös, tehty 6 päivänä huhtikuuta 2000, Bluetongue-rokotteen hankkimisesta yhteisön hätävarastoihin (tiedoksiannettu numerolla K(2000) 936) (2000/292/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY(1), sellaisena kuin se on viimeksi muutettuna asetuksella (EY) N:o 1258/1999(2), ja erityisesti sen 6 ja 8 artiklan, sekä katsoo seuraavaa: (1) Bluetongue on niveljalkaisten levittämä märehtijöiden virustauti, joka voi aiheuttaa suuria taloudellisia menetyksiä kotieläintuotannossa. (2) Vuosina 1998 ja 1999 Kreikassa todettiin bluetongue-taudin tautipesäkkeitä. (3) Vuonna 1999 ilmoitettiin bluetongue-taudin tautipesäkkeistä Bulgariassa ja Turkissa. (4) Vuonna 2000 ilmoitettiin bluetongue-taudin tautipesäkkeistä Tunisiassa. (5) Bluetongue-viruksen serotyyppejä tunnetaan useita. (6) Vuosina 1998 ja 1999 Bulgarian, Kreikan, Tunisian ja Turkin ilmoittamia serotyyppejä on ollut 2, 4 ja 9. (7) Kansainvälisen eläintautiviraston, OIE:n, Bluetongue-taudin viitelaboratorioiksi hyväksymiin laboratorioihin kuuluu yksi Pirbrightissa Yhdistyneessä kuningaskunnassa sijaitseva laboratorio ja yksi laboratorio Ondersteportissa Etelä-Afrikassa. (8) Rokottaminen voi olla merkittävä väline Bluetongue-taudin leviämisen estämisessä. (9) Jäsenvaltioihin sijoittunut lääketeollisuus ei tuota Bluetongue-rokotetta. (10) Tartunnalle alttiin eläinkannan suojelemiseksi yhteisön olisi pidettävä Bluetongue-rokotetta varastossa hätätapausten varalle. (11) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset, ON TEHNYT TÄMÄN PÄÄTÖKSEN: 1 artikla 1. Yhteisö toteuttaa järjestelyt 500000 Bluetongue-rokoteannoksen hankkimiseksi hätätapauksia varten. 2. Edellä 1 kohdassa tarkoitettuihin järjestelyihin kuuluvat seuraavat: - OIE:n tunnustamien Bluetongue-taudin viitelaboratorioiden kuuleminen Bluetongue-virustyypin tai -tyyppien levinneisyydestä niillä alueilla, joiden katsotaan aiheuttavan erityistä vaaraa tartunnalle alttiille eläinkannalle Euroopan unionissa. - Sellaisen rokotteen hankkiminen, joka suojaa jäsenvaltioissa pidettyä eläinkantaa eniten uhkaavalta virustyypiltä tai uhkaavilta tyypeiltä. - Rokotteiden varastoiminen siten, että ne voidaan viipymättä lähettää osoitetulle rokotusalueelle. 2 artikla Edellä 1 artiklassa tarkoitettujen toimenpiteiden enimmäiskustannukset saavat olla 70000 euroa. 3 artikla 1. Komissio tekee 1 ja 2 artiklassa olevien tavoitteiden saavuttamiseksi tarvittavat sopimukset viipymättä. 2. Terveys- ja kuluttaja-asioiden pääosaston pääjohtaja valtuutetaan allekirjoittamaan sopimus Euroopan komission puolesta. 4 artikla Tämä päätös on osoitettu kaikille jäsenvaltioille. Tehty Brysselissä 6 päivänä huhtikuuta 2000. Komission puolesta David Byrne Komission jäsen (1) EYVL L 224, 18.8.1990, s. 19. (2) EYVL L 160, 26.6.1999, s. 103.